Sarkadkeresztúr Község Önkormányzata
Képviselő-testületének

2/2011. (II.25.) KT.

rendelete
a Környezetvédelmi Alap létrehozásáról
Sarkadkeresztúr Község Önkormányzatának Képviselő-testülete a helyi önkormányzatokról szóló 1990. évi LXV. tv. 16. § (1) bekezdésében, valamint a környezet védelmének általános szabályairól szóló 1995. évi LIII. tv. 58. § (1) bekezdésében kapott felhatalmazás alapján az alábbi rendeletet alkotja: 
1. § 
A rendelet célja
(1) Sarkadkeresztúr Község Önkormányzata a környezetvédelmi feladatai megoldásának elősegítésére elkülönített helyi pénzalapot hoz létre. 

(2) A rendelet célja, hogy meghatározza az Alap forrásait, és az Alap felhasználásának, az Alappal való gazdálkodásnak a rendjét. 

(3) Az alap megnevezése: Sarkadkeresztúr Községi Környezetvédelmi Alap (továbbiakban: Alap) 

(4) A rendelet meghatározza az Alap forrásait, felhasználási rendjét. 
2. § 
Bevételi források
(1) Az Alap bevételi forrásai a következők: 
a) az önkormányzat által jogerősen kiszabott környezetvédelmi bírság teljes összege,
b) az önkormányzat által jogerős határozattal a természet védelméről szóló 1996. évi LIII. törvény 80. § (4) bek. b) alapján kiszabott természetvédelemmel kapcsolatos bírság befolyt összege;
c) az Alsó-Tisza-vidéki Környezetvédelmi, Természetvédelmi és Vízügyi Felügyelőség által a település közigazgatási területén jogerősen kiszabott környezetvédelmi bírságok összegének 30%-a,
d) a környezetterhelési díjak és az igénybevételi járulékok külön törvényben meghatározott része,
e) az önkormányzat bevételeiből – az éves költségvetési rendeletben meghatározott – környezetvédelmi célokra elkülönített összeg (2011. évben 500.000,- Ft),
f) az önkormányzat tulajdonában lévő földterületek éves bérleti díjának 50%-a
g) a környezetvédelmi tv. 58. § (6) bekezdése alapján az önkormányzatot arányosan megillető megosztott bevétel,
h) a környezet- és természetvédelmi pályázatokból származó bevételek
i) egyes környezet- és természetvédelmi célú egyéb bevételek;
j) az Alap javára teljesített önkéntes befizetések és támogatások,
k) az Alap lekötéséből származó bevételek. 
3. §
Az Alap felhasználása és kezelése
(1) Az Alap bevételeit Sarkadkeresztúr közigazgatási területén kizárólag környezetvédelmi célokra lehet felhasználni, különösen
a) illegális szemétlerakók megszüntetésére
b) a vállalatoknál, illetve a lakosságnál keletkezett veszélyes hulladékok nyilvántartására, kezelésére,
c) parlagfű elleni védelemre
d) zöldterületek fenntartására
e) környezetvédelmi vonatkozású pályázatok önrészének biztosítására
f) a környezetvédelmi szempontból károsodott környezet javítására, helyreállítása érdekében
g) levegőtisztaság-védelmi célokra
h) vízminőség-védelemre
i) talajvédelem céljaira, a talajszennyeződések megelőzéséree, a szennyezett talajok feljavítására,
j) környezeti nevelésre, oktatásra, tájékoztatás céljaira
k) környezetvédelmi felmérések, elemzések, tanulmányok finanszírozására
l) a helyi természeti erőforrások és értékek megőrzésére, fenntartására
m) környezetszennyezést megelőző és csökkentő beruházások támogatására
n) monitoring rendszer üzemeltetésére
o) környezetvédelmi célú rendezvények, szakmai programok költségeire
p) a közterületen növő egészségre káros gyomok irtására
q) az épített környezet és a város műemlékeinek védelmére, 

(2) Az Alap más célra még ideiglenesen sem vonható el, esetleges maradványait a következő költségvetési évre át kell vinni. 

(3) Az Alap pénzeszközeit infrastrukturális beruházás céljaira felhasználni nem lehet. 

(4) A Képviselő-testület évente a költségvetési rendelet megalkotásával, illetve a zárszámadás elfogadásával rendelkezik az Alap pénzösszegének nagyságáról. 
4. §
(1) Az Alapból támogatást éves felhasználási terv, továbbá pályázat útján – e rendeletben előírt feltételek megléte esetén – olyan természetes személy, jogi személy és jogi személyiséggel nem rendelkező szervezet kaphat, aki a város közigazgatási területén a 3. § (1) bekezdésében foglaltaknak megfelelő környezetvédelmi tevékenységet végez. 

(2) Pályázati célra fordítható összeg nagysága legfeljebb az Alap 30%-a. 

(3) A pályázat alapján elnyerhető támogatás formája visszatérítendő, vagy vissza nem térítendő lehet, melyek vegyesen is alkalmazhatók. 

(4) A nyújtandó támogatás mértékét minden esetben a pályázati kiírásban kell szerepeltetni. A pályázati feltételeket, az eljárás szabályait – a vonatkozó jogszabályok előírásának figyelembevételével – a polgármester írásbeli javaslatára az Ügyrendi és Pénzügyi Bizottság határozza meg.
(5) A pályázat előírásaihoz – szükség szerint – külső, független szakértő véleményét is be kell szerezni.

(6) A polgármester minden évben a költségvetés tárgyalásáig felhasználási tervet készít a Környezetvédelmi Alapba ténylegesen befolyt bevételeknek e rendelet 3. § (1) bekezdésében részletezett célok megvalósítását biztosító felhasználására.
(7) Az Alap felhasználásáról – a polgármester javaslata alapján – átruházott hatáskörben – az Ügyrendi és Pénzügyi Bizottság dönt, és a döntés végrehajtását ellenőrzi. 

(8) Az Alap felhasználásáról az Ügyrendi és Pénzügyi Bizottság évente egyszer, a zárszámadásról szóló rendelettervezet tárgyalásával egyidejűleg beszámol a képviselő-testületnek. 

(9) Az Alap felhasználását az éves környezetvédelmi állapotjelentéssel egy időben nyilvánosságra kell hozni az önkormányzat honlapján. 

(10) Az Alapba történő befizetéseket a Polgármesteri Hivatal elkülönítetten kezeli. 

5. §
Záró rendelkezések

Ez a rendelet 2011. február 25. napján lép hatályba.
Sarkadkeresztúr, 2011. február 21.


Bakucz Péter
Nádaskiné Szabó Margit


polgármester
jegyző

Záradék:
A rendelet kihirdetve:

Sarkadkeresztúr, 2011. február 25.

                Nádaskiné Szabó Margit

                           jegyző

